   لاهور (ويب ڊيسڪ) قومي ڪرڪيٽر احمد شهزاد غلطين سان ڪيريئر متاثر ٿيڻ جو اعتراف ڪري ورتو. پاڪستان ڪرڪيٽ جي سڀ کان وڏي ويب سائيٽ ”ڪرڪيٽ پاڪستان“ کي انٽرويو ڏيندي احمد شهزاد چيو ته ماضي ۾ جيڪو ڪجهه ٿيو، اهو وساري چڪو آهيان، ڊوپنگ ۾ پابندي تڪليف ڏيندڙ هئي، ڊوميسٽڪ ڪرڪيٽ دوران بال ٽيمپرنگ ۾ ملوث ناهيان رهيو، رڳو ڪپتان هجڻ جي حيثيت سان الزام مون تي لڳو پر ڪنهن سان ڪا گلا ناهي. سندس چوڻ هو ته مان پي سي بي اختيارين جو ٿورائتو آهيان، جن ڏکئي وقت ۾ ساٿ ڏنو ۽ ڪرڪيٽ ۾ واپسي لاءِ رهنمائي ڪئي، هاڻ سڄو ڌيان ٽيم ۾ واپسي ۽ ڪيريئر ٺاهڻ تي آهي، اڃا منهنجي عمر گهڻي ناهي، تنهن ڪري ڊگهي عرصي تائين ملڪ جي نمائندگي ڪري سگهان ٿو. هن چيو ته سريلنڪا خلاف ٻن ميچن ۾ کيڏڻ جو موقعو مليو پر ان وقت پرفارم نه ڪري سگهڻ تي افسوس آهي، هاڻ سليڪٽرن ٻيهر ملڪ جي نمائندگي جو موقعو ڏنو ته بهترين پرفارم ڪرڻ جي ڪوشش ڪندس.